รู้จักร้านนี้เพราะพี่ใหญ่แอบมากินแล้วอัพ face ให้เป็นที่อิจฉาในหมู่น้อง ๆ  ช่วงดึกวันศุกร์เลยขอให้พี่ใหญ่ช่วยพามาหน่อย กว่าจะถึงร้านก็ดึกเกือบสามทุ่ม นึกว่าร้านปิดแล้วด้วยซ่ำเพราะเห็น พนง. กำลังถูพื้น แต่ด้วยมาถึงที่แล้ว เลยแวะลงไปถามถึงรู้ว่าจริง ๆ ร้านปิดเกือบสี่ทุ่ม  ยังพอมีเวลาให้นั่งกินเค้กกาแฟอยู่

จุดเด่นของร้านนี้คงเป็นเรื่องการแต่งร้านที่สวยมีสไตล์ ด้านหน้าเป็นห้องกระจก ตกแต่งได้น่านั่งมาก  มีขนมปังฝรั่งเศสวางเรียงราย ทั้งของจริงและประกอบฉาก  ด้านหลังร้านเป็นสวนขนาดย่อม ๆ  เสียดายว่ามาดึกไปหน่อย ถ้ามาเย็น ๆ คงถ่ายรูปอัพเฟสกับเพลินแน่ ๆ 

ร้านนี้จะเด่นที่ขนมปังฝรั่งเศส (แต่สไตล์เกาหลี?!)  ตามชื่อร้าน La Montee ที่แปลว่าการขึ้น(เขา) แต่กูรูฝรั่งเศสบอกว่าอาจหมายถึงขนมปังที่ขึ้นฟูด้วยก็ได้  ของกินที่สั่งจึงมีทั้งครัวซอง (65) choco mousse (180!!)  และเครื่องดื่มอีกคนละแก้ว

อาจเป็นเพราะมาตอนใกล้จะปิดร้านมั้ง พนักงานเลยดูจะงุนงงเกินปกติ พี่สั่งครัวซองแบบมีใส่แต่กลับได้ครัวซองเปล่า (แต่อร่อยดี)  เพื่อนผมสั่งนมเย็นดันเอาชาเย็นมาเสิร์ฟ (ขอโทษขอโพยยกใหญ่และเอาไปเปลี่ยนให้อย่างไว) ส่วนเค้ก Mousse ก็ลืมเสิร์ฟซะอย่างงั้น!! (สงสัยจะเหนื่อยมาทั้งวัน... --")

ด้านรสชาติผมถือว่ายังธรรมดานะครับ  ครัวซองใช้ได้  เค้ก choco mousse มีรสเหล้ารัมหอมเด่นออกมาเลย (แต่ส่วนตัวไม่ค่อยชอบ แถมแพงไป) เครื่องดืมโอเคหมดทั้งอเมริกาโน่ นมเย็น  แต่คาปูชิโนนี่ฟองนมเยอะเกิน กาแฟมีไม่ถึงครึ่งแก้ว

เข้าใจว่าเป็นร้านน่าจะเปิดไม่นานนัก  บรรยากาศดีมาก ๆ  แต่ถ้าปรับปรุงเรื่องรายละเอียดของแต่ละเมนูอีกสักหน่อย ก็จะถือว่าเป็นร้านที่น่านั่งเลยครับ